ไฟแนนซ์ทูเดย์
โดย...ช.ชดา
15 มี.ค. 2559

โดย...ช.ชดา
ถึงผู้บริหารคู่หูดูโอของธนาคารไทยพาณิชย์ ทั้ง ญนน์ โภคทรัพย์ กรรมการผู้จัดการ และ อาทิตย์ นันทวิทยา ประธานเจ้าหน้าที่บริหาร จะบอกว่าปีนี้พี่ไม่ชง แต่เหตุการณ์สารเคมีรั่วทำให้มีผู้เสียชีวิตที่ชั้นใต้ดินของสำนักงานใหญ่ รัชโยธิน ของธนาคาร ก็ทำให้หลายๆ คนแปลกใจว่า ทำไมจึงเกิดเหตุการณ์ไม่ดีซ้ำซ้อนบ่อยๆ สงสัยต้องทำบุญใหญ่กันอีกแล้ว
องค์อร อาภากร ณ อยุธยา ที่ปรึกษาธนาคารไทยพาณิชย์ ไปเที่ยวไกลอยู่ถึงเอกวาดอร์ พอได้ข่าวทางไลน์ว่าแบงก์เกิดเหตุไม่ดี วิญญาณประชาสัมพันธ์เข้าสิง ส่งข่าวเช็กข่าวมือระวิง แถมช่วยเคลียร์ลูกค้ารายใหญ่ของแบงก์ให้อีก รักแบงก์จริงๆ
ช่วงนี้เกิดการโยกย้ายถ่ายเปลี่ยนในแบงก์ไทยพาณิชย์เยอะอยู่เหมือนกัน รายแรก ดีแพก ซาหรับ ลาออกจากรองผู้จัดการใหญ่อาวุโส ประธานเจ้าหน้าที่ฝ่ายการเงิน ธนาคารไทยพาณิชย์ ไปนั่งเก้าอี้ประธานกรรมการบริษัท ซุปเปอร์แนป (ประเทศไทย) ซึ่งทำธุรกิจดาต้าเซ็นเตอร์แบบแบ่งพื้นที่ให้เช่า (Colocation) ระดับสูงสุดเทียร์ 4 โกลด์แห่งแรกของโลก รองรับเศรษฐกิจดิจิทัลในอนาคต
รายต่อมาคือ รุ่งเรือง สุขเกิดกิจพิบูลย์ รองผู้จัดการใหญ่ รายนี้ไม่รู้ว่ายื่นใบลาออกแล้วไปเริ่มงานใหม่ที่ไหน ช.ชดา ยังไม่ได้ยิน
หันมาทางถนนสุขุมวิท ธนาคารกรุงไทย ก็ยังมีข่าวลือไม่เลิกเรื่องตัวเอ็มดีแบงก์ แต่ที่แน่ๆ สายข่าวรายงานว่า เดอะ โจ้ “กิตติพันธ์ อนุตรโสตถิ” รองกรรมการผู้จัดการใหญ่ ธุรกิจขนาดใหญ่ ธนาคารกรุงไทย ยื่นใบลาออก แล้วก็แอบไปยื่นใบสมัครงานสถาบันการเงินอื่น มีคนแอบเห็นก็เลยมาแอบบอกต่อ
อย่างไรก็ให้กำลังใจ วรภัค ธันยาวงษ์ กรรมการผู้จัดการแบงก์กรุงไทย ตั้งแต่เกิดคดีศาลสั่งจำคุกผู้บริหาร ก็ทำให้พนักงานขวัญแขวน งานก็ไม่ค่อยจะขยับ ไม่ค่อยมีใครอยากรับผิดชอบ กลัวกันไปหมด จะคิดแพ็กเกจปล่อยสินเชื่อสนองนโยบายรัฐบาลก็ยาก
ภาวะแบบนี้ เฮียจิ๋ว อภิศักดิ์ ตันติวรวงศ์ รมว.คลัง คงจะเข้าใจดีเพราะเคยนั่งเก้าอี้เอ็มดีกรุงไทยมาก่อน